钦定古今图书集成/明伦汇编/官常典/第323卷 > 聂豹
## 钦定古今图书集成/明伦汇编/官常典/第323卷 > 聂豹

按《明外史》本传：“豹字文蔚，吉安永丰人。正德十二年
进士。除华亭知县。嘉靖四年，召拜御史，巡按福建，有
声。出为苏州知府，忧归，补平阳知府。山西频中寇，民
无宁居。豹令富民出钱，罪疑者，赎得万馀金，修郭家
沟、冷泉、灵石诸关隘，练乡勇六千守之。寇来犯，被却。
由是廷议以豹为知兵。给事中刘绘、大学士严嵩皆”
荐之。擢陕西副使，备兵潼关。大计拾遗，言官论豹在
平阳干没。会大学士夏言亦恶豹，逮下诏狱，落职归。
二十九年秋，都城被寇，礼部尚书徐阶，豹知华亭时
所取士也，为豹讼冤，言其才可大用。立召拜右佥都
御史，巡抚顺天。未赴，擢兵部右侍郎，寻转左。仇鸾请
调宣、大兵入卫，豹陈四虑，谓“宜固守”宣、大，宣、大安则
京师安。鸾怒，诇豹过无所得，乃已。三十一年，兵部尚
书翁万达赴召，未至京，卒于道，以豹代之。奏上防秋
事宜，又请增筑京师外城。皆报可。是年秋，寇大入山
西，覆总兵官李涞军，大掠二十日而去。总督苏祐反，
以大捷闻，为巡按御史毛鹏所发。章下兵部。豹言：“寇
虽有所掠，而我师斩获过当，实上元垂祐，陛下威灵
所致。宜择吉祭告，论功行赏。”帝喜，进秩任子者数十
人。豹亦加太子少保，荫锦衣世千户。京师外城成，进
太子少傅。南北屡奏捷，豹复归功上元。已类奏诸边
功，复称引元祐，祭告行赏如初。豹亦进太子太保。当
是时，西北边岁遭寇，东南倭又起，羽书日数至。豹本
无应变才，而大学士嵩与豹乡里，徐阶亦入政府，故
豹甚为帝所倚。久之，寇患日棘，帝深以为忧。豹卒无所谋画，条奏皆虚。文帝渐知其短，思有所易置。会侍
郎赵文华陈七事，致仕，侍郎朱隆禧请设巡视福建
大臣，开海滨互市禁，豹皆格不行。帝大怒，切责之。豹
震慑请罪，复辨增官、开市之非，再下诏谯让，豹愈惶
惧，条便宜五事以献。帝意终不怿，降俸二级。顷之，竟
以中旨罢，而用杨博代之。归数年卒。隆庆初，赠少保，
谥贞襄。豹初好王守仁“良知”之说，与辨难，益心服。后
闻守仁殁，为位哭，以弟子自处。及系狱，著《困辨录》，于
守仁说颇有异同云。